**6. NEDELJA KROZ GODINU – C (13. veljače 2022.)**

**Prvo čitanje:** Jr 17,5-8

Čitanje Knjige proroka Jeremije

Ovo govori Gospodin: »Proklet čovjek koji se uzda u čovjeka, i slabo tijelo smatra svojom mišicom, i čije se srce od Gospodina odvraća. Jer on je kao drač u pustinji: ne osjeća kad je sreća na domaku, tavori dane u usahloj pustinji, u zemlji slanoj, nenastanjenoj. Blagoslovljen čovjek koji se uzda u Gospodina i kome je Gospodin uzdanje. Nalik je stablu zasađenu uz vodu što korijenje pušta k potoku: ne mora se ničeg bojati kad dođe žega, na njemu uvijek zelenilo ostaje. U sušnoj godini brigu ne brine, ne prestaje donositi plod.«

*Riječ Gospodnja.*

**Otpjevni psalam:** Ps 1,1-2.3.4 i 6

**Pripjev:** *Blago čovjeku koji se uzda u Gospodina.*

Blago čovjeku koji ne slijedi savjeta opakih,  
ne staje na putu grešničkom  
i ne sjeda u zbor podrugljivaca,  
već uživa u zakonu Gospodnjemu,  
o zakonu njegovu misli dan i noć.  
  
On je ko stablo zasađeno  
pokraj voda tekućica  
što u svoje vrijeme plod donosi;  
lišće mu nikad ne vene,  
sve što radi dobrim urodi.  
  
Nisu takvi opaki, ne, nisu takvi!  
Oni su ko pljeva što je vjetar raznosi.  
Jer Gospodin zna put pravednih,  
a propast će put opakih.

**Drugo čitanje:** 1Kor 15,12.16-20

Čitanje Prve poslanice svetoga Pavla apostola Korinćanima

Braćo: Ako se propovijeda da je Krist od mrtvih uskrsnuo, kako neki među vama govore da nema uskrsnuća mrtvih? Jer ako mrtvi ne uskršavaju, ni Krist nije uskrsnuo. A ako Krist nije uskrsnuo, uzaludna je vjera vaša, još ste u grijesima. Onda i oni koji usnuše u Kristu, propadoše. Ako se samo u ovom životu u Krista ufamo, najbjedniji smo od svih ljudi. Ali sada: Krist uskrsnu od mrtvih, prvina usnulih!

*Riječ Gospodnja.*

**Aleluja:** *Ja sam svjetlost svijeta govori Gospodin: tko ide za mnom, imati će svjetlost života!*

**Evanđelje:** Lk 6,17.20-26

Čitanje svetog Evanđelja po Luki

U ono vrijeme: Isus siđe s dvanaestoricom i zaustavi se na ravnu. Podigne oči prema učenicima i govoraše: »Blago vama, siromasi: vaše je kraljevstvo Božje! Blago vama koji sada gladujete: vi ćete se nasititi! Blago vama koji sada plačete: vi ćete se smijati! Blago vama kad vas zamrze ljudi i kad vas izopće i pogrde te izbace ime vaše kao zločinačko zbog Sina Čovječjega! Radujte se u dan onaj i poskakujte: evo, plaća vaša velika je na nebu. Ta jednako su činili prorocima oci njihovi!«

»Ali jao vama, bogataši: imate svoju utjehu! Jao vama koji ste sada siti: gladovat ćete! Jao vama koji se sada smijete: jadikovat ćete i plakati! Jao vama kad vas svi budu hvalili! Ta tako su činili lažnim prorocima oci njihovi.«

*Riječ Gospodnja.*